Toshkent metrosidagi monitorlarda bir hafta mobaynida qushlarga bag‘ishlangan rolik namoyish etiladi

Aprel oyining birinchi haftasi mobaynida Toshkent metropoliteni bekatlarida o‘rnatilgan monitorlarda qushlar haqidagi videorolik namoyish etiladi. Har yilning 1-aprel kuni nishonlanadigan Xalqaro qushlar kuniga bag‘ishlangan aksiya tabiatni muhofaza qilish davlat qo‘mitasi tomonidan “Birds.uz” sayti bilan hamkorlikda Toshkent metropoliteni ko‘magida o‘tkazilmoqda, deb xabar beradi “Gazeta.uz”.

“Xalqaro qushlar kuni — katta shahar ahliga mamlakat milliy tabiiy merosi va ornitofaunani saqlab qolishning ahamiyatini eslatib qo‘yish uchun yaxshi sabab”, — deb tushuntirdi tashabbusni qo‘mita matbuot xizmati.
Aytilishicha, rolikda O‘zbekiston hududida yashaydigan va qishlaydigan qushlarning fotosuratlaridan foydalanilgan. Ular orasida noyob turlar hamda olis o‘lkalardan uchib keladigan “qanotli mehmon”lar bor.